b'\n_START_ARTICLE_\nLi\xc4\x8di\n_START_SECTION_\nDrevo\n_START_PARAGRAPH_\nLi\xc4\x8di je subtropska rastlina, ki poleti rabi visoke temperature in vlago, pozimi pa kratko hladno obdobje, ko pa se temperatura vseeno ve\xc4\x8dinoma ne spusti pod ledi\xc5\xa1\xc4\x8de. Zimzelena drevesa s temnozelenimi in svetle\xc4\x8dimi listi zrastejo pribli\xc5\xbeno 10 do 15 metrov visoko. Danes poznamo pribli\xc5\xbeno 100 sort li\xc4\x8dija, poleg jugovzhodne Azije pa ga najve\xc4\x8d pridelajo v Indiji, Ju\xc5\xbeni Afriki, Avstraliji in ZDA. Ker je drevo zelo dekorativno, ga sadijo tudi na vrtove.\n_START_SECTION_\nSade\xc5\xbei\n_START_PARAGRAPH_\nLi\xc4\x8dijevi sade\xc5\xbei jaj\xc4\x8daste oblike so dolgi tri do pet centimetrov. Njihova groba hrapava in krhka lupina je ro\xc5\xbenate ali rde\xc4\x8de barve. Ko se posu\xc5\xa1i, pa postane rjavkasta. Meso sladko-kislega okusa je belo, na sredini pa je razmeroma velika ko\xc5\xa1\xc4\x8dica. Obirajo zrele sade\xc5\xbee, saj nezreli obrani li\xc4\x8diji ne dozorijo. V Evropo zaradi dolge poti li\xc4\x8diji velikokrat prispejo potemneli._NEWLINE_Ker so li\xc4\x8diji precej ob\xc4\x8dutljivi, jih veliko predelajo in prodajo v plo\xc4\x8devinkah. Bolj\xc5\xa1ega okusa so seveda sve\xc5\xbei sade\xc5\xbei, ki popestrijo sadne solate, sladice in slane jedi. Kitajci jih cenijo v kombinaciji s perutnino in drugim mesom, posu\xc5\xa1ene sladke li\xc4\x8dije pa dajejo v \xc4\x8daj namesto sladkorja. V li\xc4\x8diju je veliko vitamina C in B, kalija, bakra, fosforja in magnezija._NEWLINE_Li\xc4\x8di lupimo kot jajce in jemo kot \xc4\x8de\xc5\xa1nje. Okusen je v sadnih solatah in desertih. Dobro se kombinira z mangom, dinjami in \xc4\x8de\xc5\xa1njami.'